SKRIFTLIG FORESPØRGSEL E-0224/03

af Guido Podestà (PPE-DE) til Rådet

(3. februar 2003)

Om: Aids i Østeuropa

Ved udgangen af 2001 havde en million voksne og børn i Østeuropa fået stillet diagnosen som aids-ramte. Østeuropa og Centralasien har den højeste vækstrate i verden. I løbet af blot et år er infektionsraten i regionen steget med 42 %, og den viser ingen tegn på en langsommere tendens. En række forskellige faktorer indvirker på denne situation: en voksende, men ustabil økonomi med en betydelig arbejdsløshedskvote, liberalisering af de sociale og kulturelle normer og utilstrækkelige offentlige sundhedsydelser.

Disse faktorer skaber en række problemer, som har stor betydning for udbredelsen af sygdommen:

- antallet af unge, der ikke afslutter skoleuddannelsen, er meget højt. Mangelen på arbejde øger risikoen for, at de unge får kontakt til sårbare grupper som f.eks. narkomaner eller prostituerede;

- menneskehandelen og handel med prostitution er øget efter Berlin-murens fald, hvilket også gælder narkotikaforbruget blandt de unge;

- mangelen på information om seksualitet og svangerskab medfører et totalt ukendskab til smittefaren; det er påkrævet at gennemføre programmer med seksualorientering for at informere

om seksuelle sygdomme og aids. Desuden bør politikerne i højere grad opfordres til at bestræbe sig på at afskaffe diskriminering af virussmittede personer ved at integrere aids-prævention i de offentlige sundhedsprogrammer i forbindelse med seksualitet og forplantning.

De nationale regeringer i disse lande mangler ofte de nødvendige finansielle midler og den nødvendige sagkundskab til at igangsætte præventionsprogrammer. I denne forbindelse er der et stort behov for støtte.

Hvorledes agter Rådet at koordinere medlemsstaternes initiativer for at forebygge denne sygdom?

Svar

(13. maj 2003)

Rådet deler det ærede parlamentsmedlems betænkelighed med hensyn til udbredelsen af AIDS i Østeuropa.

Det er Den Europæiske Unions, Fællesskabets og medlemsstaternes opgave at sørge for koordinering, sammenhæng og komplementaritet mellem alle aspekter af de initiativer, de tager med henblik på bekæmpelse af AIDS i Østeuropa.

Gyldighedsperioden for det EF-handlingsprogram (1996-2000) vedrørende forebyggelse af AIDS som led i indsatsen inden for folkesundhed(1), som var åbent for deltagelse af de associerede lande i Central- og Østeuropa, er nu udløbet efter at være blevet forlænget indtil udgangen af 2002.

Ligesom andre sektorspecifikke programmer på sundhedsområdet er dette program herefter integreret i programmet for Fællesskabets indsats inden for folkesundhed (2003-2008)(2), som er centreret om tre hovedmål:

- en højnelse af oplysnings- og vidensniveauet med henblik på at udbygge folkesundheden

- en forbedring af mulighederne for at reagere hurtigt og med en koordineret indsats på sundhedsrisici

- sundhedsfremme og sygdomsforebyggelse ved at tage fat på sundhedsdeterminanter i forbindelse med alle politikker og aktiviteter.

Også dette nye program er åbent for deltagelse af de associerede lande i Central- og Østeuropa.

Det græske formandskab har foreslået at gøre målrettet støtte til folkesundhedssektoren (navnlig med henblik på bekæmpelse af smitsomme sygdomme) til et prioriteret område i første halvdel af 2003.

Rådet, Kommissionen og medlemsstaterne har inden for rammerne af deres respektive kompetence og kapacitet og med de budgetmæssige midler, der er til rådighed, forpligtet sig til at støtte dette initiativ fra formandskabet.

(1) EFT L 95 af 16.4.1996, s. 16.

(2) EFT L 271 af 9.10.2002, s. 1.